Dorico

Dorico () er et digitalt musikknotasjonsprogram; sammen med Finale og Sibelius er det et av tre ledende notasjonsprogrammer på profesjonelt nivå. 

Doricos utviklerteam består av den tidligere kjernen av teamet til et konkurrerende notasjonsprogram, Sibelius. Etter at utviklerne av Sibelius ble sagt opp i 2012 under en restrukturering av moderkonsernet, Avid, ble de fleste i teamet kapret av et konkurrerende selskap, Steinberg, for å lage et nytt program. 

De hadde som mål å bygge et «neste-generasjons» musikknotasjonsprogram, og publiserte Dorico fire år senere, i 2016.

Historie 
Prosjektet ble avduket 20. februar 2013 av markedsføringssjef Daniel Spreadbury, på bloggen Making Notes,, og programvaren ble først utgitt 19. oktober 2016.

Programmets tittel Dorico ble avslørt på samme blogg 17. mai 2016. Navnet hedrer den italienske musikkgravøren Valerio Dorico (1500 – ca. 1565), som trykket førsteutgaver av kirkemusikk av Giovanni Pierluigi da Palestrina og Giovanni Animuccia, og var en pionér i bruken av en spesiell type trykkeprosess som først ble utviklet i England og Frankrike.

iPad-versjonen ble utgitt 28. juli 2021; det var den første store notasjonsappen for datamaskin som også ble gjort tilgjengelig på en mobil plattform. Den tilbyr det meste av funksjonaliteten til skrivebordsappen.

Funksjonalitet 
Dorico er kjent for sin stabilitet og pålitelighet i å lage estetisk tiltalende partiturer og dets intuitive grensesnitt. Tilbakemeldinger fra brukere påvirker Doricos funksjonsdesign, og utviklingsteamet bruker forumet og Facebook-gruppen aktivt.

Automasjon 
 
Anmeldere har hevdet at Dorico har blitt mer effektiv enn annen notasjonsprogramvare, med en rekke tidsbesparende signaturfunksjoner. En slik signaturfunsjon er for eksempel automatisk opprettelse av layouts for instrumentstemmer. En annen signaturfunksjon er automatisert stemmekondensering, der programmet kombinerer flere forskjellige stemmer til én enkelt stemmelinje, for eksempel for en dirigents partitur.

Tastatur-input 
Dorico støtter fra grunnen av note-input fra kun datamaskinens tastatur uten å måtte bruke musen. Det støtter også MIDI-input fra et pianoklaviatur.

SMuFL musikkfonter 

Standard Music Font Layout (SMuFL) er en standard laget av Doricos utviklerteam ved Steinberg. Det gir en konsistent standard-måte å kartlegge de tusener av musikksymboler som kreves i konvensjonell musikknotasjon, til én enkelt font som kan brukes av en rekke programvare- og fontdesignere. SMuFL ble først implementert i MuseScore, deretter i Doricos førsteutgave og i Finale.

Forretningsmodell 
Som Steinbergs øvrige programsuite, kommer skrivebordsapplikasjonen Dorico i tre nivåer, med assosierte prøveversjoner: 

 Dorico Pro, fullversjonen av programmet; 
 Dorico Elements, en innstegsversjon med noe begrenset funksjonalitet; og 
 Dorico SE, en gratisversjon som er begrenset til 8 musikanter. 

Alle Dorico-produkter er tilgjengelige med «evige lisenser», som gir kjøperen eierskap til lisensen og programvaren for den versjonen. Dorico for iPad kan i tillegg også kjøpes som abonnementstjeneste. Kjøpte du Dorico versjon 1–3 fikk du kun lisens til én maskin. Med versjon 4.0 kom Steinberg med et nytt lisensregime, som økte dette antallet til tre maskiner.

Versjonshistorikk

Referanser

Eksterne lenker

YouTube-kanal

musikkprogramvare
Musikkproduksjon